b'\n_START_ARTICLE_\nStanislav Bini\xc4\x8dki\n_START_SECTION_\n\xc5\xbdivljenje\n_START_PARAGRAPH_\nPrvo glasbeno izobrazbo je dobil pri Stevanu Mokranjcu in Josifu Marinkovi\xc4\x87u. Gimnazijo je obiskoval v Leskovcu, solopetje in kompozicijo je \xc5\xa1tudiral v M\xc3\xbcnchnu._NEWLINE_Po vrnitvi v Beograd je ustanovil Beograjski voja\xc5\xa1ki orkester, Orkester kraljeve garde in Srbsko glasbeno \xc5\xa1olo. Sprva je deloval kot pedagog, kasneje je bil dirigent \xc5\xa1tevilnim zborom. V prvi svetovni vojni se je s srbsko vojsko udele\xc5\xbeil velikega voja\xc5\xa1kega umika preko Albanije na otok Krf._NEWLINE_V okviru Narodnega gledali\xc5\xa1\xc4\x8da je leta 1920 osnoval beograjsko Opero, kjer je postal njen prvi direktor in dirigent. Po letu 1924 se je povsem posvetil skladateljstvu.\n_START_SECTION_\nDelo\n_START_PARAGRAPH_\nSkladal je dela z ljudsko motiviko, zbore, kora\xc4\x8dnice, scensko glasbo ..._NEWLINE_Njegovo najbolj znano delo je kora\xc4\x8dnica Na Drino (bolj znana pod naslovom Mar\xc5\xa1 na Drino), ki jo je posvetil na Ceru padlemu srbskemu polkovniku Stojanovi\xc4\x87u._NEWLINE_Spisal je tudi prvo srbsko ljudsko opero Na uranku (1903).'